Diari Oficial de la Generalitat Valenciana


Sumari del DOGV 7538, del 02-06-2015 (2015/5151)

RESOLUCIÓ de 29 de maig de 2015, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre el Ministeri de l'Interior i la Generalitat per a integrar l'aplicació telemàtica que sustenta el Punt de Coordinació de les Ordes de Protecció i el Sistema d'Informació i Seguiment ROURE a la Comunitat Valenciana amb el Sistema de Seguiment Integral en els Casos de Violència de Gènere (Sistema VioGén).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7538

Data del DOGV
:   02-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5151


Data del document
:   29-05-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 29 de maig de 2015, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre el Ministeri de l'Interior i la Generalitat per a integrar l'aplicació telemàtica que sustenta el Punt de Coordinació de les Ordes de Protecció i el Sistema d'Informació i Seguiment ROURE a la Comunitat Valenciana amb el Sistema de Seguiment Integral en els Casos de Violència de Gènere (Sistema VioGén). [2015/5151]  
El Ministeri de l'Interior i la Generalitat han subscrit, prèvia tramitació reglamentària, el 30 d'abril de 2015, el conveni per a integrar l'aplicació telemàtica que sustenta el Punt de Coordinació de les Ordes de Protecció i el Sistema d'Informació i Seguiment ROURE a la Comunitat Valenciana amb el Sistema de Seguiment Integral en els Casos de Violència de Gènere (Sistema VioGén).  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 322/2015 i que figura com a annex d'esta resolució.  
  
València, 29 de maig de 2015.- La directora general del Secretariat del Consell i Relacions amb les Corts: Marta Martí Arador.  
  
  
  
Conveni de col·laboració entre el Ministeri de l'Interior i la Generalitat Valenciana, per a integrar l'aplicació telemàtica que sustenta el Punt de Coordinació de les Ordes de Protecció i el Sistema d'Informació i Seguiment ROURE a la Comunitat Valenciana, amb el Sistema de Seguiment Integral en els Casos de Violència de Gènere (Sistema VioGén)  
  
València, 30 d'abril de 2015  
  
Reunits  
D'una part,  
Francisco Martínez Vázquez, secretari d'Estat de Seguretat, facultat per a la firma d'este conveni per Resolució de 18 de setembre de 2014, del ministre de l'Interior, en representació del Ministeri de l'Interior.  
  
D'una altra part,  
Asunción Sánchez Zaplana, consellera de Benestar Social, facultada d'acord amb allò que s'ha indicat en el Decret 9/2014, de 12 de juny, del president de la Generalitat, en relació amb el Decret 9/2014, de 10 de gener, del Consell, sobre les competències de la Conselleria de Benestar Social de la Comunitat Valenciana, i autoritzada per a la firma d'este conveni segons el que establix l'article 17, lletra f de la Llei 5/1983, de 30 de desembre, de Govern Valencià, per acord del Consell de 10 d'abril de 2015  
I Luis Santamaría Ruiz, conseller de Governació i Justícia, facultat d'acord amb allò que s'ha indicat en el Decret 9/2014, de 12 de juny, del president de la Generalitat, en relació amb el Decret 118/2014, de 18 de juliol, del Consell, sobre les competències de la Conselleria de Governació i Justícia de la Comunitat Valenciana, i autoritzat per a la firma d'este conveni segons el que establix l'article 17, lletra f de la Llei 5/1983, de 30 de desembre, de Govern Valencià, per acord del Consell de 10 d'abril de 2015.  
Ambdós parts intervenen en representació i amb les facultats que els seus respectius càrrecs els conferixen, reconeixent-se recíprocament prou capacitat i legitimació en dret per a atorgar i firmar este acord de col·laboració, i a l'efecte  
  
  
EXPOSEN  
  
I  
  
Que el nostre ordenament jurídic consagra, com un dels principis bàsics d'actuació dels poders i administracions públiques, el principi de col·laboració per a la millor satisfacció dels interessos públics.  
  
Més concretament, la Llei Orgànica 1/2004, de 28 de desembre, de Mesures de Protecció Integral contra la Violència de Gènere, establix, en l'article 32, l'obligació dels poders públics d'elaborar plans de col·laboració i protocols d'actuació que asseguren una actuació global i integral de les distintes administracions i servicis implicats en la prevenció, assistència i persecució dels actes de violència de gènere.  
  
Que l'Estatut d'Autonomia de la Comunitat Valenciana, en l'article 10.3, en establir una sèrie d'àmbits en què la Generalitat centrarà primordialment la seua actuació, expressament, es referix a la igualtat de drets d'hòmens i dones en tots els àmbits, en particular en matèria d'ocupació i treball, i a la protecció social contra la violència, especialment la violència de gènere.  
  
II  
  
Que el Ministeri de l'Interior, a través de la Secretaria d'Estat de Seguretat, gestiona el Sistema de Seguiment Integral en els Casos de Violència de Gènere (Sistema VioGén), que es constituïx com un instrument bàsic per a:  
- Aglutinar a totes les institucions que treballen en la prevenció, assistència i persecució dels actes de violència de gènere;  
- Integrar tota la informació i proporcionar esta informació als diversos operadors intervinents;  
- Realitzar seguiment i protecció a les víctimes de violència de gènere en qualsevol part del territori nacional;  
- Realitzar valoracions de risc;  
- Aplicar mesures de protecció policial.  
Així mateix, en compliment de les seues competències, a la Comunitat Valenciana es va publicar la Llei 7/2012, de 23 de novembre, de la Generalitat, Integral contra la Violència sobre la Dona en l'àmbit autonòmic, on en l'article 63 es fa referència a les oficines d'Atenció a les Víctimes del Delicte com a punts de coordinació de les ordes de protecció les quals desenrotllaren la seua activitat «en coordinació amb el poder judicial, fiscalia, cossos i forces de seguretat, servicis de salut, servicis socials i qualsevol altra institució que puga estar en contacte amb la víctima».  
  
III  
  
Que ambdós institucions són conscients de la gravetat i persistència de les infraccions penals comeses en l'àmbit familiar, i més concretament en el de la violència de gènere, per això consideren necessari aprofundir en les mesures de protecció a les víctimes, a través d'una adequada coordinació de les actuacions entre ambdós administracions, a fi de previndre i evitar riscos de noves agressions.  
  
IV  
  
La Llei 27/2003, de 31 de juliol, reguladora de l'orde de protecció per a les víctimes de la violència domèstica, afig un nou article, el 544 ter, a la Llei d'Enjudiciament Criminal que, en el seu apartat 8, establix que l'orde de protecció serà notificada a les parts, i comunicada pel jutge immediatament, per mitjà de testimoni íntegre, a la víctima i a les administracions públiques competents per a l'adopció de mesures de protecció, siguen estes de seguretat o d'assistència social, jurídica, sanitària, psicològica o de qualsevol altra índole. A estos efectes s'establirà reglamentàriament un sistema integrat de coordinació administrativa que garantisca l'agilitat d'estes comunicacions.  
  
Les oficines d'Atenció a la Víctima del Delicte a la Comunitat Valenciana van ser designades pel Consell General del Poder Judicial, en data 6 de novembre de 2003, a proposta de la Conselleria de Justícia, com a punts de coordinació de les ordes de protecció, i en correspon a la Generalitat, a través de la Fundació FAVIDE, la funció de coordinar i gestionar el servici.  
La Conselleria de Benestar Social gestiona a través del Sistema d'Informació i Seguiment ROURE la informació relativa a l'atenció integral, tant en règim ambulatori com residencial, de les dones víctimes de violència de gènere usuàries dels recursos assistencials.  
  
D'altra banda, les forces i cossos de seguretat han de conéixer, per mitjà d'un procediment ràpid i segur, les mesures judicials de protecció que s'acorden en la matèria, per a poder complir les funcions que tenen assignades.  
  
V  
  
La regulació del fitxer de dades de caràcter personal que sustenta el Sistema de Seguiment Integral en els Casos de Violència de Gènere (Sistema VioGén), creat per l'Orde INT/1911/2007, de 26 de juny, i modificat per l'Orde INT/68/2008, de 23 de gener, i per l'Orde INT/1202/2011, de 4 de maig, preveu qui pot accedir a la informació recollida en el sistema esmentat.  
De la mateixa manera, la regulació del fitxer de dades de caràcter personal que sustenta el registre de la Fundació Favide i que es troba inscrit en l'Agència Espanyola de Protecció de Dades, preveu entre altres, la cessió i transferència de dades a les forces i cossos de seguretat.  
Per tot això, resulta convenient articular en un conveni la manera concreta en què es produirà esta col·laboració entre la Secretaria d'Estat de Seguretat del Ministeri de l'Interior, que gestiona el Sistema de Seguiment Integral en els Casos de Violència de Gènere (Sistema VioGén), i la Generalitat Valenciana que gestiona l'aplicació telemàtica que sustenta el Punt de Coordinació de les Ordes de Protecció i el Sistema d'Informació i Seguiment ROURE.  
En conseqüència, ambdós parts assumixen el compromís de portar a bon fi els objectius de mutu interés mencionats i en virtut d'això pacten les següents:  
  
Clàusules  
  
Primera. Objecte del conveni  
Constituïx l'objecte d'este conveni la coordinació i col·laboració entre ambdós parts per a dur a terme les actuacions que es consideren necessàries per a la integració del Punt de Coordinació de les Ordes de Protecció a la Comunitat Valenciana i el Sistema d'Informació i Seguiment ROURE de la Generalitat amb el Sistema de Seguiment Integral en els Casos de Violència de Gènere (Sistema VioGén)  
  
  
Segona. Contingut de la col·laboració  
La integració d'ambdós Sistemes Telemàtics es durà a terme en tres fases:  
I) Habilitant els usuaris de l'aplicació telemàtica que sustenta el Punt de Coordinació de les Ordes de Protecció a la Comunitat Valenciana i usuaris del Sistema d'Informació i Seguiment ROURE, perquè puguen accedir a la informació que es considere necessària del Sistema de Seguiment Integral en els Casos de Violència de Gènere (Sistema VioGén).  
II) Habilitant usuaris del Sistema de Seguiment Integral en els Casos de Violència de Gènere (Sistema VioGén), perquè puguen accedir a la informació que es considere necessària de l'aplicació telemàtica que sustenta el Punt de Coordinació de les ordes de protecció a la Comunitat Valenciana i al Sistema d'Informació i Seguiment ROURE.  
  
III) Connectant telemàticament les dos aplicacions, per a poder intercanviar, en temps real, la informació que es considere necessària. Els servicis informàtics d'ambdós departaments realitzaran les actuacions tècniques que siguen necessàries per a permetre la interconnexió d'ambdós sistemes, executant-les cada un en el seu àmbit.  
  
Tercera. Competències de les parts  
El Ministeri de l'Interior, a través de la Secretaria d'Estat de Seguretat, amb vista d'aconseguir l'objecte d'este conveni de col·laboració, promouran i afavoriran la participació dels membres de les forces i cossos de seguretat de l'Estat amb jurisdicció a la Comunitat Valenciana, en les activitats que es determinen per a la interconnexió d'ambdós sistemes telemàtics, i col·laboraran amb la Generalitat Valenciana en aquelles activitats en què siguen requerits, amb l'aportació de personal amb caràcter voluntari, o mitjans, en funció de la seua disponibilitat.  
  
La Generalitat Valenciana, afavorirà la participació del personal de les forces i cossos de seguretat de l'Estat en les activitats mencionades, així com l'organització d'aquelles activitats que, de mutu acord, es consideren d'interés.  
  
Quarta. Activitats formatives  
El Ministeri de l'Interior i la Generalitat Valenciana proporcionaran la formació que siga necessària perquè els usuaris d'ambdós sistemes telemàtics en coneguen el contingut i funcionament. A este efecte s'organitzaran les activitats formatives que s'estimen oportunes.  
  
Quinta. Instruccions de gestió d'usuaris i control d'accessos  
La integració s'ajustarà a les mesures de seguretat, establides pel Ministeri de l'Interior i la Generalitat Valenciana, que regulen tant la gestió d'usuaris com el control d'accessos, tot això en compliment de la Llei Orgànica 15/1999, de 13 de desembre, de Protecció de Dades de Caràcter Personal.  
En compliment de l'article 20 de la Llei 11/2007, de 22 de juny, d'Accés Electrònic dels Ciutadans als Servicis Públics, i en particular del seu punt 3, s'establiran les condicions i garanties que concreten les mesures de seguretat corresponents a les de nivell alt, segons Reial Decret 1.720/2007, de 21 de desembre, pel qual s'aprova el Reglament de desplegament de la Llei Orgànica 15/1999, de 13 de desembre, de Protecció de Dades de Caràcter Personal, ja que la naturalesa de les dades d'este conveni de col·laboració s'adscriu a l'article 81.3.c del mencionat reglament. Les condicions i garanties esmentades comprendran, entre altres, la relació d'emissors i receptors autoritzats i la naturalesa de les dades a intercanviar.  
  
Sexta. Mesures de seguretat  
Este conveni de col·laboració es regirà pel Reial Decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració Electrònica, verificant-se les mesures aplicables a l'intercanvi d'informació i l'habilitació d'usuaris, atenent a la categorització dels sistemes d'informació implicats.  
  
  
Sèptima. Finançament  
Este conveni no comportarà increment del gasto públic i no generarà ni donarà lloc a contraprestacions econòmiques per a ambdós parts.  
  
  
Octava. Comissió Mixta de Seguiment  
Es crearà una Comissió Mixta de Seguiment d'este conveni de col·laboració que es reunirà almenys dos vegades a l'any en sessió ordinària, i adoptarà les seues decisions per majoria dels seus membres, i que estarà composta per:  
- Dos representants de la Secretaria d'Estat de Seguretat.  
- Dos representants de la Generalitat Valenciana.  
- Una secretària o secretari de la Comissió, designada/t per la Generalitat Valenciana, que tindrà veu però sense vot, amb la finalitat de salvaguardar la paritat de la Comissió.  
La Comissió Mixta de Seguiment tindrà com a funcions vetlar pel compliment del que establix este conveni de col·laboració, als efectes de la programació, organització i control de les activitats a desenrotllar, tractant de resoldre les qüestions que puguen sorgir en la seua interpretació i aplicació.  
La Comissió Mixta es regirà en el seu funcionament per allò que s'ha previst per als òrgans col·legiats en el capítol segon del títol segon de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Novena. Entrada en vigor i durada  
Este conveni de col·laboració entrarà en vigor el dia de la seua firma per les parts i tindrà una duració de quatre anys, prorrogables per períodes d'un any per acord exprés.  
Deu. Finalització i denúncia  
Les parts, per mutu acord, podran denunciar o modificar el present document en qualsevol moment.  
Qualsevol de les parts podrà, al seu torn, donar per finalitzat este conveni de col·laboració, comunicant-ho per escrit a l'altra part amb dos mesos d'antelació a la finalització de la vigència del conveni o qualsevol de les seues pròrrogues.  
  
Onze. Naturalesa  
Este conveni de col·laboració té naturalesa administrativa, i queda exclòs de l'àmbit d'aplicació del text refós de la Llei de Contractes del Sector Públic, aprovat mitjançant el Reial Decret Legislatiu 3/2011, de 14 de novembre, a l'empara d'allò que s'ha establit en l'article 4.1.c.  
  
No obstant això, els principis d'esta llei seran aplicables, en defecte de normes especials, per a resoldre els dubtes i llacunes que puguen plantejar-s'hi, de conformitat amb allò que s'ha establit en l'article 4.2.  
  
  
Dotze. Resolució de conflictes  
La resolució dels conflictes que puguen plantejar-se sobre la seua execució i interpretació, hauran de resoldre's amb caràcter previ de mutu acord entre les parts, a través de la Comissió Mixta de Seguiment. Si no s'arriba a l'acord esmentat, les possibles controvèrsies hauran de ser resoltes per l'orde jurisdiccional contenciós administratiu.  
  
  
I perquè conste, es firma este document per triplicat en el lloc i en la data expressat en l'inici.  
  
El secretari d'estat de Seguretat: Francisco Martínez Vázquez.  
La consellera de Benestar Social: Asunción Sánchez Zaplana.  
El conseller de Governació i Justícia: Luis Santamaría Ruiz.